695 laporan polis berhubung pelanggaran PKP
KUALA LUMPUR:
Sebanyak 695 laporan polis diterima berhubung pelanggaran Perintah Kawalan
Pergerakan (PKP) di seluruh negara semenjak ia dikuatkuasakan kerajaan pada 18
Mac lepas. Menteri Dalam Negeri
Datuk Seri Hamzah Zainudin berkata, daripada jumlah itu 28 didapati melanggar
perintah tersebut manakala selebihnya masih dalam siasatan. “Angka ini membuktikan bahawa ada lagi
individu yang masih berdegil…kalau ramai yang masih degil, kemungkinan wabak
ini bertambah besar dan mungkin kaedah lain terpaksa dilakukan untuk mengekang
penularan wabak Covid-19 ini. “Kalau semua rakyat mendengar arahan,
berkemungkinan jumlah laporan keseluruhan yang diterima berhubung pelanggaran
perintah ini tidak begitu tinggi,” katanya dalam
program Ruang Bicara terbitan  
Bernama TV malam Rabu lepas.  Pada 16 Mac lepas,
Perdana Menteri Tan Sri Muhyiddin Yassin telah mengumumkan pelaksanaan PKP yang
berkuatkuasa pada 18 Mac sehingga 31 Mac bagi mengekang penularan Covid-19.
Kerajaan hari ini mengambil keputusan untuk melanjutkan PKP sehingga 14 April.  Selain itu beliau
berkata, sebanyak 94 kertas siasatan telah dibuka, enam kes telah dibicara di
mahkamah dan 80 kes masih dalam siasatan berhubung penyebaran berita palsu
berkaitan Covid-19. Berikutan itu, Hamzah
turut memberi amaran kepada mana-mana individu yang menyebar berita palsu akan
berdepan dengan tindakan tegas. “Berminat dengan berita palsu, saya nak
ingatkan mereka yang didapati mengeluarkan berita palsu boleh dituduh dengan kesalahan
di bawah Seksyen 505  
Kanun Keseksaan kerana menyebabkan ketakutan atau kegentaran awam serta   Seksyen 233 Akta Komunikasi dan Multimedia
1998, penggunaan tidak wajar kemudahan rangkaian.    “Jangan ada sindrom berita tergempar di
mana  
masyarakat terus mempercayai dan berkongsi maklumat palsu. Sila semak
fakta terlebih dahulu sebelum menyebarkannya kepada orang lain yang boleh
mencetuskan panik,” katanya. – BERNAMA 
See author's posts
